VEGA & ICO præsenterer

**Et af Englands bedste rockbands, You Me At Six, blæser Lille VEGA omkuld**

*Rock-kvintteten You Me At Six har flere gange været nomineret som Englands bedste rock-navn og vandt prisen i 2011.* *Lørdag den 8. marts spiller de deres nye materiale i Lille VEGA.*

Det har været svært at undgå [You Me At Six](http://www.youmeatsix.co.uk/) de seneste år, hvis man holder af medrivende riffs a la Blink 182 og gode melodier som Incubus eller Thrice.

Den engelske kvintet You Me At Six var i 2008, 2009 og 2010 nomineret som bedste britiske rockband hos det anerkendte musikmagasin Kerrang. I 2011 vandt You Me At Six så endelig prisen efter at have udgivet det populære album *Sinners Never Sleep*.

**Rock’n’roll bannerførere**

Singler som ”[Loverboy](http://www.youtube.com/watch?v=KFL9wRLpgng)” og ”[Bite My Tongue](http://www.youtube.com/watch?v=l1CTbE3u0PQ)” sikrede bandet massiv opbakning på den hjemlige musikscene. BBCs Radio 1, Q Magazine og The Times udråbte dem alle som bannerfører på den nye britiske rockscene.

Efter succesfulde jobs på både Download, Reading og Leeds-festivalerne sluttede bandet 2012 af med at spille for 12.500 mennesker på et udsolgt Wembley Arena.

**Kun perfektion godt nok**

Den massive succes har præget bandets arbejde med deres kommende fjerde album, *Cavalier Youth*. Forsanger Josh Franceschi brugte på opfordring af resten af bandet det meste af sin fødselsdag på at omskrive melodi og tekst til albummets afslutningssang ”Wild Ones”.

Kun det bedste var godt nok til det nye album. Bandet har derfor allieret sig med produceren Neal Avron (Linkin Park, Fall Out Boy, Weezer), der pressede dem mere end nogen anden før, hvilket har medført at bandets musikalske horisont har udviklet sig væsentligt.

**FIFA 14-soundtrack**

Den nye linje fra bandet har resulteret i guitarrifs, der er lige så fængende som de fleste omkvæd og kolossale trommer, der fejer al tvivl af vejen. *Cavalier Youth* er et gennemført og selvsikkert album. Lyt blot til førstesinglen ”[Lived A Lie](http://www.youtube.com/watch?v=VxldtR106Sg)”, som er blev udvalgt til FIFA 14s soundtrack.

**Fakta om koncerten**
Yo Me At Six (UK)

Lørdag den 8 marts kl. 21

Lille VEGA, Enghavevej 40, 1764 Kbh. V

Billetpris: 150 kr. + gebyr

Billetsalget starter senere i dag via VEGA.dk og Billetnets hjemmeside.

For yderligere oplysninger kontakt venligst
Bettina Balle
PR-ansvarlig, VEGA
bb@vega.dk - 3326 0959